Thuringia internationalis
Thuringia Internationalis (Esperantice Turingio Internacia) fuit quoddam programma radiophonicum Esperantice emissum. Erat in animo eo modo praebere Thuringiam eiusque caput Erfordiam maxima in varietate ad audientes in toto orbe terrarum diffusos. Statio radiophonica emittens Statio Radiophonica F.R.E.I. appellatur.

Historia 
Initium emissionum mense Ianuario anni 2012 fuit. Quae secunda quaque die Solis auscultari potuerunt, hora septima ad vesperas, unam horam integram. Nonnullae partes emissionum Theodisce annuntiabantur. Ultima emissio mense Decembri 2021 facta est.

Argumentum 
Primo quinquennio emissionum ratio ex rubricis sequentibus constabat et, saltem primos annos, stricte observabatur: 
Nova ex regione Erfordiensi: initio fit brevissimum summarium lingua Theodisca
Angulus librorum: exhibentur litterae lingua esperantica pactae aut in linguam Esperanticam translatae
Thuringiensia: sciendae res de Thuringia (e.g. geographice, historice, ad mores spectantia, homines illustres thuringienses, architectura, etc.)
Receptaculum epistularum: respondetur ad quaestiones ab auscultantibus positas 
Cursus linguae Esperanticae: libris seriei Mia-Serio a domino Iosepho Schiffer conscriptis

In fine emissionum, sententia lingua Latina dicebatur de lingua Esperantica tamquam vinculum inter homines diversarum linguarum. Id non iam fiebat e mense Iulio 2015, quo emissiones Latinae praetitulatae Erfordia Latina incohatae sunt. Nonnumquam etiam hospites Esperantistae vocabantur ut emissionibus radiophonicis symbolas afferrent (ut fecit e.g. de rebus musicalibus dominus Franciscus Georgius Rössler). Emissionem omnem soni hymni La Espero circumvallabant.

Vulgatio 
Propagatio non solum interrete facta est, sed etiam antenna Erfordiae posita. Sic emissiones, praeter informationis fontem Esperantici fautoribus, generatim erant auxilio divulgationis linguae Esperanticae inter homines adhuc zamenhofiana adhuc ignorantes. Monstrabatur quoque quemadmodum adhiberi potest lingua Esperantica in rebus periegeticis.

Nexus externi 
Moderatio Esperanticorum cum nexu ad reauscultandas omnes emissiones 
Emissiones ipsae tantummodo (auribus et oculis) 

Incepta 2012
Lingua Esperantica
Radiophonia
Thuringia
Dissoluta 2021